b'\n_START_ARTICLE_\nLusikkahaarukka\n_START_PARAGRAPH_\nLusikkahaarukka eli luha on kentt\xc3\xa4oloissa tarkoitettuun ruokailuun valmistettu lusikan ja haarukan yhdistelm\xc3\xa4, jossa lusikka ja haarukka on yhdistetty toisiinsa taittonivelen\xc3\xa4 toimivalla niitill\xc3\xa4._NEWLINE_Suomen puolustusvoimien k\xc3\xa4ytt\xc3\xa4m\xc3\xa4n, useiden eri valmistajien tekem\xc3\xa4n lusikkahaarukan lusikka ja haarukka oli alkujaan valmistettu alumiinista ja niitti ruostumattomasta ter\xc3\xa4ksest\xc3\xa4. My\xc3\xb6hemm\xc3\xa4t Hackmanin valmistamat luhat on tehty kokonaan ruostumattomasta ter\xc3\xa4ksest\xc3\xa4._NEWLINE_Monissa muissa armeijoissa lusikka ja haarukka ovat erilliset, mutta niiden kuljetusasennon kiinnitysmekanismi ei ole yht\xc3\xa4 kest\xc3\xa4v\xc3\xa4 kuin lusikkahaarukan._NEWLINE_Lusikkahaarukka \xe2\x80\x93 sotilasslangissa \xe2\x80\x9dmysteerio\xe2\x80\x9d \xe2\x80\x93 on mitoitettu siten, ett\xc3\xa4 se sopii taitettuna kentt\xc3\xa4keittoastian (pakin) ja sen kannen v\xc3\xa4liin. N\xc3\xa4in sit\xc3\xa4 ei kuitenkaan juuri koskaan kuljeteta, sill\xc3\xa4 t\xc3\xa4llaisesta kuljetustavasta aiheutuu sotilaan helposti paljastavaa \xc3\xa4\xc3\xa4nt\xc3\xa4. T\xc3\xa4m\xc3\xa4n vuoksi lusikkahaarukkaa on suositeltu kannettavaksi vasemmassa rintataskussa.\n_START_SECTION_\nMuualla maailmalla\n_START_PARAGRAPH_\nCambridgessa sijaitsevan Fitzwilliam Museumin kokoelmiin on 1990-luvulta l\xc3\xa4htien kuulunut lusikkahaarukkaa muistuttava ty\xc3\xb6kalu, joka on ajoitettu 200\xe2\x80\x93300-luvulle jaa. Hopeasta ja ter\xc3\xa4ksest\xc3\xa4 valmistettu ty\xc3\xb6kalu on luultavasti yksitt\xc3\xa4iskappale, joka on tehty rikkaan matkustelijan tilauksesta._NEWLINE_Spork on lusikkahaarukka, jossa osa lusikan kuuppaosasta on muotoiltu haarukan piikeiksi. Nimi tulee englannin sanoista "spoon" ja "fork". Sana esiintyy Century Dictionary -sanakirjan vuonna 1909 julkaistussa t\xc3\xa4ydennysosassa. Vastaava v\xc3\xa4line mainitaan nimell\xc3\xa4 "runcible spoon" Edward Learin vuonna 1871 julkaistussa runossa "The Owl and the Pussycat".'